ગીધો અમારો લાડકો કંદોય, દુર્વાસા મુનિ સાથે હરિફાઈ કરે એવો ક્રોધિત સ્વભાવ. અંદરના રુમમાં ભજીયા પાડતા પાડતા એની આંખો ચકરવકર થઈ, મનમાં જ બોલ્યો કે મારી રસોઈમાં ખોચો!? ના હોય. એણે ચણાની લોટની ગારીથી બગડેલો જમણો હાથ તપેલીમાં બોળી સાફ કર્યો. હાથ સાથળ પર લુંછી, ત્રણ બટન ખુલ્લા રાખેલ બુશર્ટમાં હાથ નાંખી શરીર વલૂર્યુ. ચટણીનુ તપેલું ઓર્ડર કરી અંદર મંગાવ્યું. ચટણીના તપેલા સાથે બધા ભજીયાને ત્યજીને અંદર રસોડામાં પધાર્યા. ગીધાએ શરીર વલૂરવાનું મૂલત્વી રાખી જમણો હાથ ચટણીની તપેલીમાં ઘુસાવ્યો, ચટણીને તે જ હાથથી વલૂરી, થોડીવાર પછી ચટણીની દંદૂડી કરી ડાબા હાથની હથેળીમાં ધારણ કરી. પવિત્ર યજ્ઞમાં ગંગાજલપાન કરતો કર્મનિષ્ઠ યજમાન હોય તેમ રસપાન કર્યું. આંખો બંધ કરી સ્વાદેન્દ્રીને કામે લગાડી. કઈક નિર્ણય પર આવ્યો હોય એવું લાગતા આંખો ખોલી એણે ખોલ આપી “બાદીયા વધી ગ્યા હોય એમ લાગે સે!”